GA Iris Oifigiúil an Aontais Eorpaigh C NaN/1

TUAIRIM Uimh. 6/2011

(de bhun Airteagal 325 CFAE)

ar an togra leasaithe le haghaidh Rialacháin ó Pharlaimint na hEorpa agus ón gComhairle lena leasaítear Rialachán (CE) Uimh. 1073/1999 maidir le himscrúduithe arna ndéanamh ag an Oifig Eorpach Frith-Chalaoise (OLAF) agus lena n-aisghairtear Rialachán (Euratom) Uimh. 1074/1999

2011/C 254/01

TÁ CÚIRT INIÚCHÓIRÍ AN AONTAIS EORPAIGH,

Ag tabhairt aird ar an gConradh ar Fheidhmiú an Aontais Eorpaigh, agus go háirithe ar Airteagal 325(4) den Chonradh sin,

Ag tabhairt aird ar thogra leasaithe an Choimisiúin (1),

Ag tabhairt aird ar iarratas Pharlaimint na hEorpa ar thuairim ar an togra thuasluaite, a fuarthas ag an gCúirt ar an 13 Bealtaine 2011,

TAR ÉIS GLACADH LEIS AN TUAIRIM SEO A LEANAS:

Réamhrá

1. Bunaíodh an Oifig Eorpach Frith-Chalaoise (OLAF) i 1999 (2). Is Ard-Stiúrthóireacht den Choimisiún é OLAF ach feidhmíonn sé go neamhspleách i leith a chuid oibre imscrúdaithe. Sannann Rialachán (CE) Uimh. 1073/1999 (3) (dá dtagraítear ina dhiaidh seo “Rialachán OLAF”) an gnáthchuspóir d’OLAF de chuidiú le leasanna airgeadais an Aontais a chosaint, agus tugann sé dhá phríomhthasc dó: imscrúduithe riaracháin a chur i gcrích agus cúnamh a sholáthar do na Ballstáit d’fhonn buiséad an Aontais a chosaint ó chalaois, lena n-áirítear cuidiú chun modhanna um chomhrac in aghaidh calaoise nó aon ghníomhaíocht neamhdhleathach eile go mbeadh tionchar aici ar leasanna airgeadais an Aontais a dhearadh agus a fhorbairt.

2. Ina theannta sin, tá an Coimisiún tar éis cúram a chur ar OLAF tionscnaimh reachtaíochta agus rialála an Choimisiúin a ullmhú agus é mar chuspóir leo calaois a chosc, agus aon ghníomhaíocht oibriúcháin eile de chuid an Choimisiúin a bhaineann leis an gcomhrac in aghaidh na calaoise, lena n-áirítear cláir chistiúcháin a bhainistiú.

3. Ní féidir leis an Oifig brath ar Rialachán OLAF amháin dá cuid imscrúduithe chun críocha an chomhraic in aghaidh calaoise, éillithe agus gníomhaíochta neamhdhleathaí ar bith eile a mbíonn tionchar aici ar leasanna airgeadais an Aontais. Bíonn sé riachtanach i gcónaí úsáid a bhaint as bunús dlí breise d’fhonn an Oifig a chumhachtú chun bearta imscrúdaithe a chur i bhfeidhm i gcásanna sonracha, le haghaidh imscrúduithe seachtracha sna Ballstáit agus le haghaidh imscrúduithe inmheánacha in institiúidí, comhlachtaí, oifigí agus gníomhaireachtaí an AE araon (4).

4. Ina theannta sin, tugann an Coimisiún cumhacht d’OLAF freisin chun aon ghníomh nó gníomhaíocht eile a sháraíonn forálacha an AE a imscrúdú, lena n-áirítear sáruithe tromchúiseacha ar oibleagáidí a bhaineann le feidhmiú a ngníomhaíochtaí proifisiúnta ag fostaithe agus comhaltaí de chuid institiúidí agus comhlachtaí an Aontais (5). Níl feidhm ag Rialachán OLAF i gcásanna nach mbíonn tionchar acu ar leasanna airgeadais an Aontais. In ionad sin bíonn ar OLAF dul ar iontaoibh Airteagal 86 de na Rialacháin Foirne, agus/nó cinntí inmheánacha a nglacann na hinstitiúidí leo, ina mbeartaítear imscrúduithe dá leithéid.

5. Tá an leasú ar Rialachán OLAF á phlé go leanúnach ó 2003 (6). Tá an togra leasaithe seo ar an tríú iarracht chun Rialachán OLAF a leasú. Níor thángthas ar chomhaontú i gcás an dá thogra roimhe seo (7). Leis an bhforas don tríú togra leasaithe a ullmhú, eisíodh páipéar machnaimh maidir le leasú OLAF in Iúil 2010 (8).

6. Cuireadh dréacht do chinneadh leasaithe ón gCoimisiún (9) i láthair chomh maith le go gcoimeádfaí stádas reatha OLAF mar Ard-Stiúrthóireacht den Choimisiún.

7. Níl aghaidh tugtha ar na treoirlínte polaitiúla a cheap Uachtarán an Choimisiúin (10) a luann gur cheart go dtabharfaí neamhspleáchas iomlán d’OLAF lasmuigh den Choimisiún (11). I gcodarsnacht leis sin, treisíonn dréachtchinneadh an Choimisiúin ról an Choimisiúin sa phróiseas a bhaineann le hArd-Stiúrthóir OLAF a roghnú agus cuireann sé srian ar chumhachtaí ceapacháin údaráis an Ard-Stiúrthóra maidir le foireann na hOifige (12).

8. Áiríonn na breathnuithe a leanas moltaí a rinneadh i dtuairimí (13) Cúirte roimhe seo chomh maith le tátail ó iniúchadh na hOifige, mar atá leagtha amach i dTuarascáil Speisialta Uimh. 2/2011 (14).

Breathnuithe ginearálta

9. Aontaíonn an Chúirt leis an gCoimisiún go bhfuil gá le feabhas a chur ar éifeachtúlacht, éifeachtacht agus freagracht OLAF, agus ag an am céanna a chuid neamhspleáchais imscrúdaithe a chosaint (15).

Gá le reachtaíocht frith-chalaoise a shimpliú agus a chomhdhlúthú

10. Tá aiféala ar an gCúirt nár lean an Coimisiún chun cinn le hathmholadh na Cúirte (16) maidir leis an reachtaíocht frith-chalaoise atá i bhfeidhm i láthair na huaire a shimpliú agus a chomhdhlúthú agus le dul i ngleic le laigí i gcumhachtaí agus i nósanna imeachta OLAF sa chomhthéacs sin (17). Ba cheart go gcuimseofaí in aon athmhúnlú dá leithéid Rialachán OLAF, Rialachán (CE, Euratom) Uimh. 2988/95 ón gComhairle maidir le leasanna airgeadais na gComhphobal Eorpach a chosaint (18) agus Rialachán (Euratom, CE) Uimh. 2185/96 ón gComhairle maidir le seiceálacha agus cigireachtaí ar an láthair a dhéanann an Coimisiún ar mhaithe le leasanna airgeadais na gComhphobal Eorpach a chosaint in aghaidh calaoise agus neamhrialtachtaí eile (19).

11. Gan athmhúnlú dá leithéid, déantar cinnteacht dhlíthiúil a lagú de thoradh forálacha forluiteacha, neamhleanúnacha nó neamhréititheacha fiú a bheith ann atá deacair le tuiscint agus a chur i bhfeidhm (féach chomh maith míreanna 22 go 24 agus 35).

Gá leis an gcoincheap i leith “leasanna airgeadais an Aontais” a shainiú go soiléir

12. Athdhearbhaíonn an Chúirt a moladh (20) gur cheart an coincheap i leith “leasanna airgeadais an Aontais” atá bunriachtanach don reachtaíocht frith-chalaoise uile a shainiú go soiléir.

13. Ina theannta sin, tarraingíonn an Chúirt aird ar chásdlí an Chúirt Bhreithiúnais (21), a dhiúltaigh léirmhíniú srianta ar an gcoincheap i leith “leasanna airgeadais” in 2003 a bhí bunaithe ar an sainmhíniú ar “neamhrialtacht” in Airteagal 1(2) de Rialachán (CE, Euratom) Uimh. 2988/95 ón gComhairle. Níor mhol an Coimisiún riamh, áfach, go leasófaí an Rialachán i bhfianaise na dlí-eolaíochta sin.

14. Tá leasú (22) an Rialacháin (CE, Euratom) Uimh. 2988/95 ón gComhairle tábhachtach go háirithe maidir leis an gcomhrac in aghaidh na calaoise CBL (23). Ní hamháin go bhfuil calaois dá leithéid ina bagairt mhór ar bhuiséid na mBallstát ach tá sí ina bagairt chomh maith ar bhailiúchán acmhainní an Aontais féin (24).

Gá le rialú neamhspleách ar dhlíthiúlacht na n-imscrúduithe atá ar bun

15. Is mór ag an gCúirt an togra maidir le forálacha a thabhairt isteach do ghealltanais nós imeachta agus tugann sí dá haire an togra le haghaidh nóis imeachta um athbhreithniú inmheánach (féach míreanna 37 go 40 chomh maith). Tá aiféala ar an gCúirt, áfach, nach sásófar faoi thogra an Choimisiúin an cuspóir maidir le rialú neamhspleách ar dhlíthiúlacht ghníomhartha imscrúdaithe atá ar bun. Le go mbeadh éifeacht ag rialú dá leithéid, caithfidh comhlacht nó duine atá neamhspleách ó OLAF agus a bhfuil an chumhacht aige tuairimí ceangailteacha a eisiúint é a chomhlíonadh. Tá an rialú seo ar ghníomhartha imscrúdaithe atá ar bun riachtanach go háirithe i gcásanna nuair nach gcuirtear na daoine ábhartha ar an eolas go bhfuil siad faoi réir imscrúdaithe d’fhonn a rúndacht a choimeád.

Gá le cosaint éifeachtach agus choibhéiseach a thabhairt do leasanna airgeadais

16. Sonraíonn an Chúirt go ndearnadh athrú ar fhoclaíocht Airteagal 280(4) CE go hAirteagal 325(4) CFAE, ina n-éilítear go sonrach anois ar Pharlaimint na hEorpa agus ar an gComhairle na bearta riachtanacha a ghlacadh d’fhonn cosaint éifeachtach agus choibhéiseach a thabhairt do leasanna airgeadais an Aontais i ngach institiúid, comhlacht, oifig agus gníomhaireacht den Aontas. Faoi láthair tá imscrúduithe OLAF faoi réir coinníollacha éagsúla atá leagtha amach i gcinntí inmheánacha aonair ag institiúidí, comhlachtaí, oifigí agus gníomhaireachtaí an Aontais (25). Cé go dtuigeann an Chúirt go mb’fhéidir go gcaithfí nádúr dúchasach institiúidí, chomhlachtaí, oifigí nó ghníomhaireachtaí áirithe de chuid an Aontais a chur san áireamh, creideann sí chomh maith nach amhlaidh go mbíonn cinntí inmheánacha dá leithéid inchosanta i ngach cás agus go bhféadfaí scóip ghníomhaíochtaí imscrúdaithe OLAF a theorannú dá bharr agus mar sin cosaint éifeachtach agus choibhéiseach do leasanna airgeadais an Aontais a chur i mbaol.

Gá le rialacha soiléire chun imscrúdú a dhéanamh ar mhí-iompar tromchúiseach in ábhair neamhairgeadais

17. Mar go bhfuil sé bunaithe ar Airteagal 325 CFAE, déantar scóip Rialachán OLAF a theorannú go himscrúduithe a bhaineann le neamhrialtachtaí a mbíonn tionchar acu ar leasanna airgeadais an Aontais. Tá gá le rialacha soiléire chun imscrúdú a dhéanamh ar chásanna inmheánacha de mhí-iompar tromchúiseach nach mbaineann le leasanna airgeadais an Aontais ach a bhféadfadh imeachtaí araíonachta agus/nó coiriúla a bheith mar thoradh orthu, nó imeachtaí roimh Chúirt Bhreithiúnais na gComhphobal Eorpach. Tá an reachtaíocht atá ann cheanna féin ina leith seo an-ghonta agus ní bhaineann sé ach le baill foirne lena mbaineann na Rialacháin Foirne agus Coinníollacha Fostaíochta Sheirbhísigh Eile an Aontais Eorpaigh (26). Creideann an Chúirt gur cheart don reachtóir cibé roghanna atá ar fáil faoin gConradh a mheas d’fhonn deimhin a dhéanamh de go ndéantar gach cás de mhí-iompar tromchúiseach a imscrúdú go cuí.

Gá leis an téacs a choimeád beacht, soiléir agus comhsheasmhach

18. Measann an Chúirt go dteipeann, tríd is tríd, ar na leasuithe a chinntiú go bhfuil forálacha Rialachán OLAF chomh beacht, soiléir agus comhsheasmhach agus is féidir. Sampla de seo is ea úsáid na dtéarmaí “an Oifig” agus “Ard-Stiúrthóir na hOifige”, a bhfuil an chuma orthu nach leanann siad loighic ar bith (27) agus éiríonn sé níos casta fós le bunú forálacha sonracha chun cumhachtaí an Ard-Stiúrthóra a tharmligean go baill foirne eile na hOifige. Sampla eile is ea an fhoclaíocht dhoiléir a úsáidtear san Airteagal 4(6) nua atá molta ina bhforáiltear go “mbainfidh an Oifig leas as cainéil mhalartacha faisnéise chuí” chun institiúid a chur ar an eolas faoi chásanna ina bhfuil a leibhéal bainistíochta nó polaitíochta is airde imníoch faoi imscrúdú.

Breathnuithe sonracha

Tosaíocht na príomhfheidhme imscrúdaithe

19. Molann an Chúirt gur cheart d’fhoclaíocht nua d’Airteagal 1 de Rialachán OLAF tosaíocht na príomhfheidhme imscrúdaithe de chuid OLAF a shonrú go soiléir thar tascanna eile. Tá éifeachtacht OLAF ag brath go criticiúil ar sciar níos mó dá acmhainní a chur i leataoibh do ghníomhaíochtaí imscrúdaithe.

Gá leis na príomhchoincheapa a shoiléiriú

20. Cuireann an Chúirt fáilte roimh an gcuspóir chun roinnt príomhchoincheapa a shainiú sa téacs nua atá molta d’Airteagal 2. Ar a shon sin, níl an togra comhlánaithe mar nach gcuimsíonn sé ach na téarmaí “imscrúduithe riaracháin”, “duine ábhartha” agus “Rialacháin Foirne”. Ba chóir go gcuimseofaí freisin sainmhínithe, nó tagairtí do na téacsanna dlíthiúla ábhartha ina bhfuil sainmhínithe dá leithéid cheana féin (28), ar théarmaí bunúsacha eile cosúil le “calaois”, “éilliú”, “coireacht thromchúiseach”, “neamhrialtacht”, “údarás inniúil an Bhallstáit”, “bainteach go díreach”, “bainteach go hindíreach”, “finné”, “brathadóir”, “agallamh” agus “ráiteas”. Ina theannta sin, ba cheart don Rialachán a shainiú céard í an bhrí atá le baint as “imscrúduithe riaracháin na mBallstát” agus ba cheart dó téarmaíocht sainiúil a úsáid le cúinsí nuair nach rabhthas in ann bunús a thabhairt do líomhaintí tosaigh a rinneadh in aghaidh duine ábhartha a chuimsiú (29).

21. Tarraingíonn an Chúirt aird ar an gcaoi go bhfuil sainmhíniú an choincheapa “imscrúdú riaracháin” atá sonraithe in Airteagal 2 molta ar neamhréir le foclaíocht mholta Airteagail 3(2). Teorannaíonn Airteagal 2 tasc OLAF maidir le nádúr neamhrialta na ngníomhaíochtaí atá á bhfiosrú a bhunú (30). Níl sé riachtanach don Oifig cinneadh a dhéanamh maidir le cibé acu ar tharla nó nár tharla neamhrialtacht de thoradh gnímh nó easnaimh d’aon turas. Sonraíonn Airteagal 3(2) gur cheart d’OLAF díriú ar chinneadh a dhéanamh maidir le cibé an ndearnadh calaois, éilliú nó gníomhaíocht neamhdhleathach eile. Mar thoradh ar sin, bheadh ar OLAF imscrúdú a dhéanamh ar fhreagrachtaí aonair dhaoine nádúrtha nach mbaineann le hinstitiúidí, comhlachtaí, oifigí nó gníomhaireachtaí an AE maidir le gníomhartha ar dócha go mbeadh pionóis choiriúla mar thoradh orthu.

Tá leasuithe ar Rialachán (Euratom, CE) Uimh. 2185/96 ag teastáil

22. Déantar foráil in Airteagal 3 den Rialachán OLAF reatha go n-úsáideann OLAF, chun críche a imscrúduithe seachtracha, na cumhachtaí a bronnadh ar an gCoimisiún trí Rialachán (Euratom, CE) Uimh. 2185/96 chun seiceálacha agus cigireachtaí ar an láthair a dhéanamh ar oibreoirí eacnamaíochta. San Airteagal 3(2) nua atá molta agus sa leasú atá molta d’Airteagal 4(3) déantar an úsáid ar féidir a bhaint as na nósanna imeachta atá leagtha amach i Rialachán (Euratom, CE) Uimh. 2185/96 a shíneadh go roinnt cúinsí nach bhforáiltear sa Rialachán (31).

23. Ag an am céanna, teorannaíonn an tAirteagal 3(2) nua atá molta seiceálacha agus cigireachtaí ar an láthair go cásanna a bhaineann le caiteachas neamhdhlisteanach, agus baineann feidhm chomh maith le Rialachán (Euratom, CE) Uimh. 2185/96 i gcásanna gurb ann do neamhrialtachtaí a dhéanann dochar d’ioncam atá ag fabhrú ó acmhainní féin a bailíodh go díreach thar ceann an Aontais.

24. De bharr nach bhfuil sé beartaithe athmhúnlú a dhéanamh ar an reachtaíocht frith-chalaoise (féach mír 11 thuas) ná leasú a dhéanamh ar Rialachán (Euratom, CE) Uimh. 2185/96, ní bheidh sé soiléir do léitheoir an Rialacháin sin go mbaineann sé freisin le críocha eile agus de réir coinníollacha difriúla astu sin atá leagtha síos ann. Mar a shonraigh an Chúirt ina Tuairim Uimh. 7/2006 (32), tá sé sin contrártha leis an gComhaontú Idirinstitiúideach an 22 Nollaig 1998 ar threoirlínte comhchoiteanna maidir le cáilíocht dréachtaithe na reachtaíochta Comhphobail a éilíonn ar dhréachtóir na n-achtanna na daoine go bhfuil sé i gceist go mbainfeadh ag na hachtanna leo a chur san áireamh d’fhonn cur ar a gcumas a gcearta agus a n-oibleagáidí a aithint ar bhealach glan soiléir (33). Mura féidir teacht ar chomhaontú i leith athmhúnlaithe, ba cheart don Choimisiún na leasuithe iarmhartacha ar Rialachán (Euratom, CE) Uimh. 2185/96 a mholadh de réir míre 19 den Chomhaontú.

Comhar le húdaráis inniúla na mBallstát a ghéarú

25. Cuireann an Chúirt i bhfios go láidir go n-éilíonn Airteagal 4(3) CAE ar Bhallstáit aon bheart cuí, ginearálta nó sainiúil, a ghlacadh lena dheimhniú go gcomhlíontar na hoibleagáidí a eascraíonn ó achtanna institiúidí an Aontais. Tugann an Chúirt an tAirteagal 3(3) nua atá molta dá haire a bhfuil sé mar aidhm leis a dheimhniú go dtugtar rochtain d’fhoireann OLAF, faoi na téarmaí agus coinníollacha céanna le húdaráis inniúla na mBallstát agus de réir an dlí náisiúnta, ar gach faisnéis agus doiciméad a bhaineann leis an ábhar faoi imscrúdú atá riachtanach d’fhonn seiceálacha agus cigireachtaí ar an láthair a chomhlíonadh go héifeachtach agus go héifeachtúil. Tuigeann an Chúirt go mbaineann an riachtanas seo ní amháin le faisnéis agus doiciméid faoi choimeád ag oibreoirí eacnamaíochta (34) ach go mbaineann sé chomh maith le haon fhaisnéis dá leithéid atá faoi choimeád ag údaráis agus comhlachtaí páirteach i mbainistíocht chomhroinnte ar chistí Aontais.

26. Tá Airteagal 3(4) nua molta, ina bhfuil sé de dhualgas ar Bhallstáit seirbhís chomhordaithe frith-chalaoise a shainiú a dheimhneoidh comhoibriú agus malartú faisnéise éifeachtaí leis an Oifig. Cé go gcuirtear fáilte roimh chomhordú níos fearr, ní leor seirbhís chomhordaithe dá leithéid ina aonar chun aghaidh a thabhairt ar na deacrachtaí a bhíonn ag OLAF le linn seiceálacha agus cigireachtaí ar an láthair a bheith á ndéanamh acu i réimse an chaiteachais dhírigh. Is í an fhadhb sa réimse ar leith seo ná nach bhfuil údaráis leis na cumhachtaí riachtanacha chun tacú go héifeachtach le bearta cigireachta OLAF bunaithe nó sainithe ag na Ballstáit go léir (35). Molann an Chúirt gur cheart leasú a dhéanamh ar an Airteagal 3(3) nua atá molta ar bhealach inar féidir le húdarás forfheidhmithe cuí cúnamh a thabhairt d’OLAF, d’fhonn cur ar a chumas a sheiceálacha agus a chigireachtaí a chur i gcrích (36).

An tábhacht a bhaineann leis na Rialacháin Foirne le haghaidh imscrúduithe inmheánacha a shoiléiriú

27. Molann an Chúirt gur chóir go mbeadh tagairt shoiléir i leagan leasaithe d’Airteagal 4 ar imscrúduithe inmheánacha do na Rialacháin Foirne, os rud é go bhfuil tábhacht ag baint leo d’imscrúduithe inmheánacha OLAF. Éilíonn Airteagal 22a de na Rialacháin Foirne go n-aistreofaí aon fhianaise a thugann le fios go bhféadfadh gníomhaíocht neamhdhleathach a bheith ar siúl go OLAF, lena n-áirítear calaois nó éilliú, agus soláthraíonn Iarscríbhinn IX de na Rialacháin Foirne rialacha do chur i gcrích imscrúduithe riaracháin a bhfuil imeachtaí araíonachta mar aidhm leo.

Mearbhall maidir le hoscailt imscrúduithe a sheachaint

28. Tá forálacha casta maidir le himscrúduithe a oscailt in Airteagal 5 atá molta a mbaineann foclaíocht dhoiléir leo. D’fhéadfaí Airteagal 5(1) a léirmhíniú sa chaoi go bhfuil sé de shaoirse ag an Oifig gan imscrúdú a dhéanamh ar chalaois nó ar éilliú amhrasta nó ar ghníomhartha neamhdhleathacha eile a théann i bhfeidhm ar na leasanna airgeadais in institiúidí, comhlachtaí, oifigí agus gníomhaireachtaí an AE, fiú nuair atá amhras dóthanach i gceist.

29. Thairis sin, tugadh isteach leasuithe in Airteagal 5(4) agus (5) a chomhlánaíonn na nósanna imeachta a leagadh amach in Airteagal 22a agus in Airteagal 22b de na Rialacháin Foirne maidir le cásanna ina soláthraíonn ball foirne faisnéis don Oifig a bhaineann le calaois nó neamhrialtacht amhrasta. Bheadh sé níos iomchuí ar mhaithe le soiléire a leithéid de leasuithe a mholadh do na Rialacháin Foirne, chomh maith le cur san áireamh go bhfuil a gcuid scóipe níos leithne ná scóip Rialachán OLAF (féach mír 4).

Dlús a chur faoin measúnú tosaigh agus ansin faoin imscrúdú ar chásanna

30. Cuireann an Chúirt fáilte roimh fhoclaíocht mholta nua d’Airteagal 5(4), rud a chuireann ceangal ar Ard-Stiúrthóir na hOifige cinneadh a dhéanamh ar cé acu ar chóir nó nár chóir imscrúdú a oscailt taobh istigh de 2 mhí ó fháil iarratais san Oifig ó cheann de na hinstitiúidí, comhlachtaí, oifigí nó gníomhaireachtaí den Aontas nó ó Bhallstát ábhartha. Molann an Chúirt chomh maith gur chóir fad uasta a shocrú do mheasúnuithe, i gcásanna go soláthraítear an fhaisnéis bhunaidh don Oifig ó fhoinsí eile.

31. Ordaíonn foclaíocht nua in Airteagal 6(6) go gcuirfidh an Oifig, i gcás nach féidir imscrúdú a dhúnadh laistigh de 12 mí tar éis dó a bheith oscailte, an Coiste Maoirseachta ar an eolas faoi na fáthanna atá leis sin gach 6 mhí; i láthair na huaire ní chaitear a leithéid d’fhaisnéis a thabhairt ach uair amháin tar éis 9 mí. Níl foclaíocht na forála nua soiléir agus d’fhéadfaí í a léirmhíniú sa chiall go bhfuil an Coiste Maoirseachta le cur ar an eolas den chéad uair tar éis 18 mí.

32. D’fhonn díriú ar an tsaincheist maidir leis an tréimhse fada a bhaineann le himscrúduithe OLAF ar bhonn níos éifeachtaí (37), bheadh sé iomchuí fad caighdeánach 12 mí a thabhairt isteach, rud a bheadh insínte faoi suas le 6 mhí ag aon am amháin, ar bhonn cinnidh a bheadh déanta ag Ard-Stiúrthóir na hOifige tar éis don Choiste Maoirseachta a bheith curtha ar an eolas (38).

Ráthaíochtaí nós imeachta a threisiú

33. Leagann an tAirteagal 7a(2) atá molta um ráthaíochtaí nós imeachta amach rialacha maidir le finnéithe agus daoine ábhartha a chur faoi agallamh. Ba chóir a shoiléiriú go bhfuil sé de cheart ag an agallaí faomhadh thaifead an agallaimh atá ullmhaithe ag an Oifig a dhiúltú. Thairis sin, ba chóir go mbeadh sé curtha in iúl go ríshoiléir cé acu an bhfuil nó nach bhfuil oibleagáid ar dhaoine nach mbaineann le hinstitiúidí, comhlachtaí, oifigí ná gníomhaireachtaí an AE glacadh le cuireadh OLAF chun agallaimh nó taifead ar a leithéid d’agallamh a shíniú. Ar deireadh, sula nglactar le ráitis i gcomhthéacs seiceálacha ar an láthair, ba chóir na daoine atá le cur faoi agallamh a chur ar an eolas faoina gcearta; agus ba chóir go mbeadh rochtain acu ar thaifead a ráiteas mar atá dréachtaithe ag an Oifig.

34. Is í tuairim na Cúirte nár chóir go gceadódh Airteagal 7a(4) atá molta díolúintí i leith na rialach go mbeadh an duine ábhartha i dteideal a rogha teanga oifigiúla de chuid an Aontais a úsáid agus é/í faoi agallamh ag imscrúdaitheoirí na hOifige.

35. Sonraíonn an Chúirt go gceadaíonn foclaíocht mholta Airteagail 7a(4) d’úsáid níos cuimsithí a bhaint as an rogha chun comhlíonadh na hoibleagáide i ndáil le hiarraidh ar an duine ábhartha a dtuairimí a chur in iúl a iarchur. Ordaíonn an téacs molta go bhfuil cead ag an Ard-Stiúrthóir a leithéid de chinneadh a dhéanamh nuair a chomhlíontar dhá choinníoll: go bhfuil gá le himeachtaí imscrúdaitheacha atá faoi shainchúram údaráis náisiúnta bhreithiúnaigh a úsáid i gcás agus go bhfuil sé “riachtanach rúndacht an imscrúdaithe a chothú”. Níl an fhoclaíocht seo i gcomhréir le hAirteagal 1(2) d’Iarscríbhinn IX de na Rialacháin Foirne, rud atá níos sriantaí ina leith seo os rud é go gcuireann sé teorainn le húsáid an rogha go “cásanna a bhfuil rúndacht iomlán de dhíth orthu”.

36. Chomh luath is a dhéanann OLAF rogha éisteacht a chur siar, is minic go mbíonn cosc ar a chuid imscrúdaitheoirí iarraidh ar na daoine ábhartha a dtuairimí a chur in iúl fad is go bhfuil imeachtaí údaráis náisiúnta bhreithiúnaigh ar bun go fóill. Mar thoradh ar seo, níl cead ag OLAF an cás a dhúnadh, fiú i gcásanna nuair nach bhfuil a thuilleadh gníomhaíochtaí imscrúdaithe le cur i gcrích ag an Oifig. Os rud é nach bhfuil a leithéid de chásanna i gcomhréir leis an gceangal atá leagtha amach in Airteagal 6(5) de Rialachán OLAF gur gá imscrúduithe a dhéanamh go leanúnach, ba chóir forálacha iomchuí a thabhairt isteach le déileáil leo.

Nós imeachta um athbhreithniú inmheánach

37. Déanann Airteagal nua 7b foráil do nós imeachta um athbhreithniú inmheánach ar iarratas ó dhuine nádúrtha ar bith atá imníoch faoi imscrúdú de chuid OLAF maidir le meas imscrúdaitheoirí na hOifige ar na ráthaíochtaí nós imeachta. Táthar ag súil nach nglacfaidh an ball/na baill foirne de chuid OLAF a mbeidh an nós imeachta athbhreithnithe mar chúram air/uirthi le treoracha ó dhuine ar bith agus go mbeidh sé/sí in ann an Coiste Maoirseachta a chur ar an eolas má chreideann sé/sí go n-ardaíonn beart a rinne an tArd-Stiúrthóir ceisteanna faoina gcuid neamhspleáchais.

38. Ina ainneoin sin, measann an Chúirt nach bhfuil an neamhspleáchas iomlán atá riachtanach sa phost faoi ráthaíocht os rud é go bhfuil na daoine sin a bhfuil an nós imeachta athbhreithnithe mar chúram acu faoi údarás an Ard-Stiúrthóra go fóill. Ina theannta sin, níl sé soiléir cé acu an bhfaighidh nó nach bhfaighidh agus cén uair a gheobhaidh an Coiste Maoirseachta cóipeanna den tuairim atá curtha in iúl don Ard-Stiúrthóir ag an duine atá i gceannas ar athbhreithniú cáis agus den fhreagra réasúnaithe atá seolta chuig an duine atá i gceist.

39. Sheolfaí an nós imeachta athbhreithnithe atá molta ar iarratas an duine ábhartha amháin. Ní chuimseodh sé cásanna nuair nach bhfuil a fhios ag na daoine ábhartha go bhfuil imscrúdú de chuid OLAF á dhéanamh air/uirthi, os rud é go bhfuil a gcuid faisnéise curtha siar ar mhaithe le rúndacht an imscrúdaithe a choinneáil.

40. Ina áit sin, molann an Chúirt go gcruthófaí feidhm oifigeach athbhreithnithe. Níor chóir go mbeadh sé ceaptha ag an Ard-Stiúrthóir ná a bheith faoi réir a údaráis. Ní hamháin gur chóir go mbeadh dualgas ar an oifigeach athbhreithnithe tuairimí ceangailteacha a chur in iúl ar iarratas na ndaoine atá i gceist, ach ba chóir go mbeadh sé/sí cumhachtaithe chomh maith chun a leithéid de thuairimí a eisiúint i ngach cás ina bhfuil aistriú eolais chuig na húdaráis náisiúnta bhreithiúnacha á shamhlú ag an Ard-Stiúrthóir nó nuair a mhaireann imscrúduithe ar feadh níos mó ná 2 bhliain. Chuige sin, ba chóir go mbeadh rochtain iomlán ag an oifigeach athbhreithnithe ar chomhaid bhainteach cásanna OLAF. Ba chóir go gcuirfeadh sé a thuairimí in iúl don Ard-Stiúrthóir agus don Choiste Maoirseachta araon.

Comhar le Eurojust, Europol agus eagraíochtaí idirnáisiúnta

41. Tugann an tAirteagal 10a atá molta forálacha isteach don Oifig le bheith ag comhoibriú le Eurojust, Europol agus eagraíochtaí idirnáisiúnta. Tá cur síos doiléir ar oibleagáidí OLAF Eurojust a chur ar an eolas faoi choireacht thromchúiseach amhrasta i bhfoirm calaoise, éilliú nó gníomhaíochtaí neamhdhleathacha eile. Molann an Chúirt gur chóir critéir oibiachtúla a thabhairt isteach chun cásanna iomchuí comhoibrithe a aithint, cosúil leo siúd atá sa “Chomhaontú Praiticiúil ar shocruithe comhoibrithe idir Eurojust agus OLAF” (39).

Ról an Choiste Maoirseachta a shoiléiriú

42. Maidir leis na leasuithe molta ar Airteagal 11 ar an gCoiste Maoirseachta, cuireann an Chúirt fáilte roimh an moladh go ndéanfaidh an Coiste monatóireacht amach anseo ar fheidhmiú an mhalartaithe eolais idir an Oifig agus na hinstitiúidí, na comhlachtaí, na hoifigí agus na gníomhaireachtaí. Molann an Chúirt gur chóir monatóireacht an Choiste a shíneadh go malartáin eolais idir an Oifig agus údaráis na mBallstát chomh maith, lena n-áirítear malartú eolais trí Eurojust.

43. De réir an Airteagal 11(1) nua atá molta, bheadh méid rochtana an Choiste Mhaoirsigh ar fhaisnéis ar imscrúduithe agus ar chomhaid cásanna OLAF fágtha go hiomlán faoi rogha Ard-Stiúrthóra na hOifige nach mór. Molann an Chúirt soiléiriú go bhfuil rochtain de dhíth ar an gCoiste ar chomhaid cásanna OLAF ar mhaithe le bheith in ann cásanna de chur isteach ar neamhspleáchas na hOifige a bhrath.

44. Ionas gur féidir ról neamhspleách an Choiste Mhaoirsigh a athneartú, molann an Chúirt gur chóir go ndéanfadh an tAirteagal 11(6) atá molta foráil gur gá do rúnaíocht an Choiste feidhmiú go haonarach i gcomhréir le treoracha an Choiste agus go neamhspleách ó OLAF agus nach ceadmhach go mbeadh sé ceaptha ag ná faoi réir údarás an Ard-Stiúrthóra (40).

45. Molann an Chúirt gur chóir breithiúnas na Cúirte Chéadchéime ó Iúil 2008 (41) a chur san áireamh, rud a fuair go bhfuil sé mar fheidhm thábhachtach ag an gCoiste Maoirseachta cearta na ndaoine a bhíonn faoi imscrúdú ag OLAF a chosaint. Sonraíonn an Chúirt gur dócha go laghdófar ról an Choiste ina leith seo os rud é, faoin Airteagal 11(7) nua atá molta, nach mbeidh dualgas ar an Ard-Stiúrthóir (42) an Coiste a chur ar an eolas níos mó faoi chásanna ina bhfuil gá faisnéis a chur ar aghaidh go dtí údaráis bhreithiúnacha de chuid Ballstáit sula n-aistrítear iad. Is é tuairim na Cúirte go bhféadfaí é seo a chúiteamh trí fheidhm oifigeach athbhreithnithe a bheadh ag tuairisciú don Choiste a thabhairt isteach (féach mír 40).

D’fhéadfadh an “nós imeachta um malartú tuairimí” an bonn a bhain de neamhspleáchas imscrúdaitheach

46. Tugann an tAirteagal 11a nua atá molta malartú rialta tuairimí isteach ar leibhéal polaitiúil chun polasaí na hOifige in imscrúduithe a chuireann oibleagáid ar an Oifig in Airteagal 11a(4) “gníomhú iomhchuí a dhéanamh agus na tuairimí a chuirtear in iúl sa mhalartú tuairimí a chur san áireamh” a phlé. D’fhéadfaí a mheas go mbeadh a leithéid de nós imeachta ag baint an bhoinn de neamhspleáchas an Ard-Stiúrthóra in aithint agus sainmhíniú thosaíochtaí imscrúdaithe na hOifige (43). Ina theannta sin, d’fhéadfadh a leithéid de nós imeachta athrú ina chineál bord rialaithe de facto den Oifig gan freagrachtaí na ndaoine atá páirteach ann a bheith sainmhínithe go soiléir agus gan aon lua ar an gcreat nós imeachta dá leithéid de chleachtadh.

47. Má tá sé i gceist go mbainfeadh an tAirteagal 11a nua atá molta rannpháirtíocht mhéadaithe na nInstitiúidí go léir in oibriú na hOifige amach, bheadh athrú OLAF ina oifig idir institiúidí (44) mar rogha níos fearr. Léireodh a leithéid de réiteach na hathruithe a tharla mar gheall ar Airteagal 325 CFAE chomh maith, maidir le cosaint éifeachtach agus choibhéiseach shainleasanna airgeadais an Aontais in institiúidí, comhlachtaí, oifigí agus gníomhaireachtaí go léir an Aontais.

Ról an Ard-Stiúrthóra a shoiléiriú

48. Ní chreideann an Chúirt go bhfuil aon fháthanna bailí le moladh an Choimisiúin go scriosfaí an oibleagáid tuairisciú a dhéanamh don Chúirt Iniúchóirí ar thorthaí imscrúduithe a dhéanann an Oifig ó Airteagal 12(3) atá ann faoi láthair.

49. Sonraíonn an Chúirt an tAirteagal 12(5) nua atá molta, rud ina gcuirtear ar chumas an Ard-Stiúrthóra cleachtadh feidhmeanna áirithe dá chuid a tharmligean do bhaill eile d’fhoireann na hOifige, go háirithe maidir le cinntí imscrúduithe a oscailt nó cumhachtaí chun cur i gcrích imscrúduithe a stiúradh. Díríonn an Chúirt aird ar an riosca go mbeadh sé mar thoradh ar an moladh go gcaolófaí príomhfhreagrachtaí an Ard-Stiúrthóra.

50. Ordaíonn Airteagal 12(6) nua atá molta go gcabhróidh “comhlacht inmheánach” leis an Ard-Stiúrthóir, rud a rachaidh sé i gcomhairle leis ar oscailt imscrúdaithe, roimh dheireadh imscrúdaithe agus ag cibé am a mheasann sé a bheith iomchuí. Díríonn an Chúirt aird ar an riosca go bhféadfadh a leithéid de nós imeachta comhairliúcháin cosc a chur le gníomhú tapa an Ard-Stiúrthóra i gcásanna práinne.

Ghlac Seomra IV leis an tuairim seo agus an tUas. Igors LUDBORŽS, Comhalta den Chúirt Iniúchóirí, mar cheannaire air i Lucsamburg ag a chruinniú ar 12 Iúil 2011. Do Chúirt Iniúchóirí Vítor Manuel da SILVA CALDEIRA Uachtarán

(1) COM(2011) 135 críochnaitheach an 17 Márta 2011 — Togra leasaithe le haghaidh Rialacháin ó Pharlaimint na hEorpa agus ón gComhairle lena leasaítear Rialachán (CE) Uimh. 1073/1999 maidir le himscrúduithe arna ndéanamh ag an Oifig Eorpach Frith-Chalaoise (OLAF) agus lena n-aisghairtear Rialachán (Euratom) Uimh. 1074/1999.

(2) Cinneadh 1999/352/CE, CEGC, Euratom ón gCoimisiún an 28 Aibreán 1999 ag bunú na hOifige Eorpaí Frith-Chalaoise (OLAF) (IO L 136, 31.5.1999, lch. 20).

(3) Rialachán (CE) Uimh. 1073/1999 ó Pharlaimint na hEorpa agus ón gComhairle an 25 Bealtaine 1999 maidir le himscrúduithe arna ndéanamh ag an Oifig Eorpach Frith-Chalaoise (OLAF) (IO L 136, 31.5.1999, lch. 1). Is ionann forálacha Rialachán (Euratom) Uimh. 1074/1999 agus forálacha Rialachán (CE) Uimh. 1073/1999 ach glacadh ar bhonn dlíthiúil difriúil iad (Airteagal 203 den Chonradh ag bunú Comhphobal Eorpach d’Fhuinneamh Adamhach).

(4) Féach san Iarscríbhinn den tuairim seo do na hionstraimí dlíthiúla is tábhachtaí.

(5) Féach Airteagal 2 de Chinneadh 1999/352/CE, CEGC, Euratom ón gCoimisiún.

(6) Féach tuarascáil an Choimisiúin ar an measúnú ar ghníomhaíochtaí OLAF, COM(2003) 154 críochnaitheach an 2 Aibreán 2003.

(7) Eisíodh an chéad togra i bhFeabhra 2004 (féach COM(2004) 103 críochnaitheach, an 10 Feabhra 2004) agus tarraingíodh siar é i Márta 2007. Eisíodh an dara togra i mBealtaine 2006 (féach COM(2006) 244 críochnaitheach an 24 Bealtaine 2006) agus anois tagann an togra leasaithe atá faoi chaibidil sa tuairim seo ina ionad.

(8) SEC(2010) 859 an 6 Iúil 2010.

(9) Réamhdhréacht-Chinneadh an Choimisiúin ag leasú a Chinnidh (1999/352/CE, CEGC, Euratom) an 28 Aibreán 1999 ag bunú na hOifige Eorpaí Frith-Chalaoise, SEC(2011) 343 críochnaitheach ar an 17 Márta 2011.

(10) “(…) Ba dheas liom dá nglacfaí le céimeanna breise, mar shampla i réimse na bainistíochta airgeadais: os rud é go bhfuil sé seanbhunaithe anois, ba cheart neamhspleáchas iomlán a thabhairt d’OLAF lasmuigh den Choimisiún.” Féach lch. 37 de na Treoirlínte Polaitiúla don chéad Choimisiún eile ag an Uachtarán Barroso, 28 Deireadh Fómhair 2009 (http://ec.europa.eu/commission_2010-2014/president/pdf/press_20090903_en.pdf).

(11) Ina litir misin ar an 27 Samhain 2009 chuir an tUachtarán tasc faoi chúram an Choimisinéara atá freagrach as Cánachas, Aontas Custaim, Iniúchadh agus Frith-Chalaois le go n-ullmhófaí bunú OLAF le bheith ina sheirbhís iomlán neamhspleách lasmuigh den Choimisiún. Féach (http://ec.europa.eu/commission_2010-2014/mission_letters/pdf/semeta_taxation_en.pdf).

(12) “A mhéid is atá sé riachtanach chun neamhspleáchas na hOifige a chothú” (Airteagal 6(1) nua den Chinneadh atá molta).

(13) Tuairim Uimh. 8/2005 ar thogra le haghaidh Rialacháin ó Pharlaimint na hEorpa agus ón gComhairle ar chúnamh riaracháin frithpháirteach i ndáil le leasanna airgeadais an Chomhphobail a chosaint in aghaidh calaoise agus in aghaidh aon ghníomhaíochtaí neamhdhleathacha eile (IO C 313, 9.12.2005, lch. 1) agus Tuairim Uimh. 7/2006 ar thogra le haghaidh Rialacháin ó Pharlaimint na hEorpa agus ón gComhairle lena leasaítear Rialachán (CE) Uimh. 1073/1999 maidir le himscrúduithe arna ndéanamh ag an Oifig Eorpach Frith-Chalaoise (OLAF) (IO C 8, 12.1.2007, lch. 1).

(14) Athleanúint le Tuarascáil Speisialta Uimh. 1/2005 maidir le bainistíocht na hOifige Eorpaí Frith-Chalaoise (http://eca.europa.eu/portal/page/portal/publications/auditreportsandopinions).

(15) Féach go háirithe réamhaithrisí 2, 5, 7, 9, 11 agus 19 den togra leasaithe agus an nóta IP/11/321 ón gCoimisiún an 17 Márta 2011 a sholáthraíonn achoimre ar an togra leasaithe.

(16) Féach mír 36 de Thuairim Uimh. 8/2005, mír 5 de Thuairim Uimh. 7/2006, mír 112 de Thuarascáil Speisialta Uimh. 8/2007 (IO C 20, 25.1.2008, lch. 1) agus mír 71 (moladh leantach 3) de Thuarascáil Speisialta Uimh. 2/2011 (http://eca.europa.eu/portal/page/portal/publications/auditreportsandopinions).

(17) Ghlac Parlaimint na hEorpa le moladh na Cúirte chomh luath le 2006 (féach míreanna 28 go 32 den Rún ó Pharlaimint na hEorpa maidir le leasanna airgeadais na gComhphobal a chosaint agus an comhrac in aghaidh na calaoise — tuarascáil bhliantúil 2004 an 15 Meitheamh 2006 (P6_TA(2006)0277) (IO C 300 E, 9.12.2006, lch. 508)). Mhol an Chomhairle freisin gur cheart na hionstraimí dlíthiúla um chomhrac in aghaidh na calaoise a chomhdhlúthú i gcreatlach rialála aonair (féach mír 6 de chonclúidí na Comhairle ar athchóiriú na hOifige Eorpaí Frith-Chalaoise, lenar ghlac an Chomhairle ar an 6 Nollaig 2010 (http://www.consilium.europa.eu/uedocs/cms_data/docs/pressdata/EN/genaff/118236.pdf)).

(18) IO L 312, 23.12.1995, lch. 1.

(19) IO L 292, 15.11.1996, lch. 2.

(20) Féach mír 38 de Thuairim Uimh. 8/2005.

(21) Míreanna 82 go 95 de Bhreithiúnas na Cúirte an 10 Iúil 2003 i gCás C-11/00 Coimisiún na gComhphobal Eorpach v an Banc Ceannais Eorpach (IO C 213, 6.9.2003, lch. 1).

(22) Mura dtugtar aghaidh ar an tsaincheist trí athmhúnlú na reachtaíochta frith-chalaoise.

(23) Tá ioncam CBL-bhunaithe mar chuid d’acmhainní an AE féin. Ní chuimsítear calaois CBL sa sainmhíniú ar an gcoincheap “neamhrialtacht” i Rialachán (CE, Euratom) Uimh. 2988/95 ón gComhairle, áfach, mar nach mbaineann sé ach le sáruithe a mbíonn tionchar acu ar acmhainní féin atá bailithe go díreach thar ceann na gComhphobal.

(24) Féach Tuarascáil Speisialta Uimh. 8/2007 a bhaineann le comhoibriú riaracháin i réimse na cánach breisluacha (IO C 20, 25.1.2008, lch. 1).

(25) Féach Airteagal 4(1) de Rialachán (CE) Uimh. 1073/1999.

(26) Féach Airteagal 86(2) de na Rialacháin Foirne.

(27) Iarrann an Rialachán reatha, ag glacadh leis gur ag an Ard-Stiúrthóir atá na cumhachtaí cinnteoireachta uile atá ar an bronnta Oifig, idirdhealú a dhéanamh idir chúinsí ina gceadaítear don Ard-Stiúrthóir a chumhachtaí a tharmligean do bhaill foirne eile na hOifige agus chúinsí nuair nach gceadaítear don Ard-Stiúrthóir a chumhachtaí a tharmligean. Féach freisin sa nasc seo an dréachtmholadh ón Ombudsman Eorpach an 9 Nollaig 2010 ina fhiosrúchán ar ghearán 856/2008/BEH i gcoinne OLAF, míreanna 92 go 104.

(28) Mura ndéantar an reachtaíocht frith-chalaoise a athmhúnlú.

(29) Féach mír 35 de Thuarascáil Speisialta Uimh. 2/2011.

(30) Sonraíonn Airteagal 1(2) de Rialachán (CE, Euratom) Uimh. 2988/95 ón gComhairle go gciallaíonn “Neamhrialtacht” aon sárú ar fhoráil de chuid dlí an Chomhphobail de thoradh gnímh nó easnaimh ag oibreoir eacnamaíochta, a raibh, nó a mbeadh, sé mar thoradh air dochar a dhéanamh do bhuiséad ginearálta na gComhphobal nó do na buiséid a bhainistíonn siad, trí ioncam a fhabhraíonn óna n-acmhainní féin atá bailithe go díreach thar ceann na gComhphobal, nó trí mhír neamhdhlisteanach caiteachais a laghdú nó a chailliúint.

(31) Mar shampla, chun fianaise a fháil atá ábhartha chun críche imscrúduithe inmheánacha.

(32) Féach mír 5.

(33) Féach mír 3 den Chomhaontú. Sonraíonn mír 16 gur cheart do théacs dlíthiúil tagairtí d’achtanna dlíthiúla eile a choimeád gonta (IO C 73, 17.3.1999, lch. 1).

(34) I gcás oibreoirí eacnamaíochta, tá foráil comhchosúil ann cheana féin in Airteagal 7 de Rialachán (Euratom, CE) Uimh. 2185/96.

(35) Féach míreanna 40 go 42 den Tuarascáil Speisialta Uimh. 2/2011.

(36) Tá foráil comhchosúil ann cheana in Airteagal 20 de Rialachán (CE) Uimh. 1/2003 ón gComhairle an 16 Nollaig 2002 maidir le forfheidhmiú na rialacha ar iomaíocht atá leagtha amach in Airteagal 81 agus in Airteagal 82 den Chonradh (IO L 1, 4.1.2003, lch. 1).

(37) Déantar foráil in Airteagal 41 den Chairt um Chearta Bunúsacha an Aontais Eorpaigh go bhfuil sé de cheart ag gach duine go ndéanfadh institiúidí, comhlachtaí, oifigí agus gníomhaireachtaí an Aontais láimhseáil ar a g(h)nóthaí laistigh d’am réasúnta.

(38) Mhol an Coimisiún a leithéid de nós imeachta ina fhreagra ar mhír 80 de Thuarascáil Speisialta Uimh. 1/2005 maidir le bainistíocht na hOifige Eorpaí Frith-Chalaoise (OLAF) (IO C 202, 18.8.2005, lch. 1). Féach mír 27 de Thuarascáil Speisialta Uimh. 2/2011 chomh maith.

(39) Ordaíonn Pointe 5 den Chomhaontú go gcuirfidh OLAF Eurojust ar an eolas chomh luath agus is féidir faoi chás ar bith ina bhfuil an chuma air go bhfuil comhoibriú díreach breithiúnais ar siúl idir údaráis inniúla dhá Bhallstát nó níos mó, d’fhonn cásanna iomchuí do chomhoibriú a aithint, nó nuair a bhaineann an cás le Ballstát agus leis an gComhphobal (IO C 314, 9.12.2008, lch. 3).

(40) Tá roghanna éagsúla ann, féach, mar shampla, na forálacha atá leagtha amach i gCinneadh Uimh. 235/2008/CE ó Pharlaimint na hEorpa agus ón gComhairle an 11 Márta 2008 lenar bunaíodh an Bord Comhairleach um Rialachas Staitistiúil Eorpach (IO L 73, 15.3.2008, lch. 17). Ordaíonn Airteagal 4(4) den Chinneadh go gcabhróidh rúnaíocht leis an mbord comhairleach ardleibhéil seo a bunaíodh d’fhonn neamhspleáchas, ionracas agus cuntasacht Eurostat a fheabhsú, agus beidh an rúnaíocht seo soláthartha ag an gCoimisiún, ach is gá di feidhmiú go neamhspleách air sin.

(41) Cás T-48/05 Franchet agus Byk v an Coimisiún an 8 Iúil 2008 (IO C 209, 15.8.2008, lch. 44).

(42) I láthair na huaire, déanann Airteagal 11(7) de Rialachán OLAF foráil go gcuirfidh Stiúrthóir na hOifige an Coiste Maoirseachta ar an eolas faoi “chásanna ina bhfuil gá faisnéis a chur ar aghaidh go dtí údaráis bhreithiúnacha de chuid Ballstáit”. D’ordaigh Cúirt na Chéadchéime i mír 168 dá breithiúnas i gCás T-48/05 “nach féidir a dhíospóid go bhfuil an ceangal i ndáil le dul i gcomhairle leis an gCoiste sin sula gcuirtear faisnéis ar aghaidh go dtí na húdaráis áitiúla beartaithe le cearta a bhronnadh ar na daoine ábhartha.”

(43) Féach treoirphrionsabal Uimh. 3 atá leagtha amach i Rún (97)/24 ar an bhfiche treoirphrionsabal don chomhrac in aghaidh na caimiléireachta a bhí glactha ag Coiste Airí Chomhairle na hEorpa ar 6 Samhain 1997 (https://wcd.coe.int/wcd/ViewDoc.jsp?id = 593789&).

(44) Féach mar shampla dá leithéid d’oifig idir institiúidí an cinneadh lenar bunaíodh an Oifig Eorpach um Roghnú Foirne OERF (Cinneadh 2002/620/CE ó Pharlaimint na hEorpa, ón gComhairle, ón gCoimisiún, ón gCúirt Bhreithiúnais, ón gCúirt Iniúchóirí, ón gCoiste Eacnamaíoch agus Sóisialta, ó Choiste na Réigiún agus ón Ombudsman Eorpach an 25 Iúil 2002 (IO L 197, 26.7.2002, lch. 53)).